สังคมข่าวหุ้น
เศรษฐกิจเริ่มฟื้นตัวจากมาตรการกระตุ้นต่าง ๆ ขณะที่ความกังวลในโอมิครอนมีไม่มาก กลุ่มแบงก์เป็นอีกกลุ่มหนึ่งที่น่าจับตา ผลประกอบการ Q4/64
เศรษฐกิจเริ่มฟื้นตัวจากมาตรการกระตุ้นต่าง ๆ ขณะที่ความกังวลในโอมิครอนมีไม่มาก กลุ่มแบงก์เป็นอีกกลุ่มหนึ่งที่น่าจับตา ผลประกอบการ Q4/64
3 ม.ค. 2565

*… ต้อนรับปีเสือ …
*… หลังจากพักผ่อนวันหยุดยาวส่งท้ายปีเก่าต้อนรับปีใหม่มาแล้ว วันนี้ถือว่าเป็นวันเทรดหุ้นวันแรกของปีนี้ ก็ขอให้แฟน ๆ ข่าวหุ้นธุรกิจประสบความสำเร็จในปีเสือ ในขณะที่นักลงทุนต่างชาติยังคงเข้าซื้อสุทธิต่อเนื่องจากปลายปีที่ผ่านมา และคาดว่าปีนี้ก็ยังคงซื้อเก็บเข้าพอร์ต โดยเฉพาะเดือนมกราคม ถือว่าเป็นเดือนที่สดใสสำหรับนักลงทุน เศรษฐกิจเริ่มฟื้นตัวจากมาตรการกระตุ้นต่าง ๆ ของภาครัฐ ขณะที่ความกังวลในโอมิครอนมีไม่มาก กลุ่มแบงก์เป็นอีกกลุ่มหนึ่งที่น่าจับตา ผลประกอบการ Q4/2564 ดีแน่นอน โดยเฉพาะแบงก์ขนาดใหญ่ ทั้ง SCB และ TMB …
*… กูรูให้เป้าหมายดัชนีปีนี้ 1,750-1,800 จุด จะถึงไม่ถึงมาลุ้นกัน ส่วนดัชนี SET ปี 2564 ที่ผ่านมาปิดที่ 1,657.62 จุด เพิ่มขึ้น 14.37% จากสิ้นปี 2563 ส่วนมูลค่าการซื้อขายเฉลี่ยต่อวันที่ 93,845.64 ล้านบาท เพิ่มขึ้น 36.79% จากปี 2563 มีมูลค่าซื้อขายเฉลี่ยต่อวันที่ 68,606.91 ล้านบาท โดยมีจำนวนลูกค้าที่เปิดบัญชีใหม่ในปี 2564 อยู่ที่ 2,129,035 ราย จากปี 2563 ที่มี 1,506,068 ราย โดยมูลค่าหลักทรัพย์ตามราคาตลาดของ SET ในปี 2564 อยู่ที่ 19,583,094.79 ล้านบาท เติบโต 21.58% จากปี 2563 และยังเป็นปีที่มีบริษัทออก IPO มากถึง 41 หลักทรัพย์ ซึ่งเป็นจำนวนที่สูงสุดในรอบ 4 ปี และเพิ่มขึ้น 52% เมื่อเปรียบเทียบกับปี 2563 ที่มี IPO จำนวน 27 หลักทรัพย์ …
*… SABUY หุ้นร้อนแรงแห่งปีที่ผ่านมา หลังจากเข้าเทรดในตลาดฯ เพียง 1 ปี ราคาก็ขยับขึ้นมามากกว่า 900% บิ๊กบอส “ชูเกียรติ” เดินหน้าจับมือสิบทิศกับพันธมิตรทางธุรกิจต่าง ๆ ปีนี้หวังว่าจะเป็นปีทองอีกปีของหุ้นตัวนี้ ต้องคอยติดตามผลงานกันอย่างตาไม่กะพริบ กูรูมองว่ากำไรอาจโตถึง 200% ขณะที่เจ้าของหุ้นก็ทยอยเก็บหุ้น SABUY เข้าพอร์ตอย่างต่อเนื่อง …
*… กลุ่มเจ มาร์ท เป็นอีกกลุ่มหนึ่งที่ต้องจับตามองในปีนี้ ทั้ง JMART JMT และ SINGER หลังจากได้กลุ่ม BTS เข้ามาเป็นพันธมิตร อดิศักดิ์ สุขุมวิทยา ประธานเจ้าหน้าที่บริหาร บมจ.เจ มาร์ท มั่นใจ กลุ่ม BTS จะนำเหรียญ JFin Coin เข้าไปสามารถใช้จ่ายในกลุ่ม ไม่ว่าจะเป็นการใช้จ่ายค่าโดยสาร ค่าใช้จ่ายด้านโฆษณา และค่าใช้จ่ายในการขนส่งสินค้า ผ่านบริษัทต่าง ๆ ในกลุ่มของ BTS โดยในกลุ่ม JMART ได้มีการทดลองใช้เหรียญ JFin Coin มาแล้วกว่า 3 ปี ซึ่งปัจจุบันเป็นรายแรกและรายเดียวที่สามารถนำเหรียญไปแลกเปลี่ยนเป็นสินค้า อาทิ มือถือ อุปกรณ์เสริมอื่น ๆ ได้ โดยในปี 2565 จะได้เงินเพิ่มทุนเข้ามาราว 30,000 ล้านบาท เข้าสนับสนุนแผนธุรกิจ …
*… ณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บริษัทหลักทรัพย์ ทรีนีตี้ ให้หุ้นเด็ด Q1/2565 รับมาตรการกระตุ้นเศรษฐกิจ HMPRO, DOHOME, BJC และ COM7 และกลุ่มผลตอบแทนสูงเฉลี่ย 11% ภายใน 3 เดือน ซึ่งเป็นหุ้นปันผลสูง SCC, ADVANC, PTT, INTUCH, BBL, LH, GUNKUL, PTTEP, SIRI, TISCO …
*… ชูวิทย์ จึงธนสมบูรณ์ ประธานเจ้าหน้าที่บริหาร บมจ.นอร์ทอีส รับเบอร์ หรือ NER ตั้งเป้ายอดขายปีนี้ที่ 2.8 หมื่นล้านบาท หรือมีปริมาณการขายที่ 5 แสนตัน ตามกำลังการผลิตของบริษัทระดับ 5.1 แสนตัน/ปี ขณะเดียวกันได้เข้ามาเน้นเพิ่มยอดขายแผ่นปูรองนอนวัว ในแบรนด์ cattleFlex ซึ่งคาดติดตั้งเครื่องจักรแล้วเสร็จในเดือน ก.พ. 2565 โดยมีเป้ารายได้ 500 ล้านบาท ปริมาณการขาย 2.8 แสนแผ่น และปัจจุบันบริษัทอยู่ระหว่างทำการเจราจากับกลุ่มประเทศต่าง ๆ ให้เป็นตัวแทนการจำหน่ายสินค้า ซึ่งในเฟสแรกมีทั้งหมด 13 ประเทศ …
*… ไนยวน ชิ ประธานเจ้าหน้าที่บริหาร บมจ.เอ็ม.ซี.เอส.สตีล หรือ MCS ผู้ผลิตและจำหน่ายโครงสร้างเหล็กขนาดใหญ่ คาดในปี 2565 ผลประกอบการมีโอกาสเติบโตต่อเนื่อง จากงานที่จะทยอยส่งมอบรับรู้รายได้ถึงปี 2566 บริษัทได้เซ็นสัญญารับจ้างผลิตงานใหม่ 2 โครงการ รวม 3.4 หมื่นตัน โดยโครงการแรกน้ำหนัก 1.5 หมื่นตัน ระยะเวลาผลิต เริ่มเดือน ต.ค. 2565 และอีกโครงการ 1.9 หมื่นตัน เริ่มผลิตในเดือน ก.ค. 2565 …
*… ตลาดหลักทรัพย์แห่งประเทศไทย (ตลท.) ประกาศหลักทรัพย์ที่เข้าข่ายมาตรการกำกับการซื้อขายระดับ 1 : Cash Balance บมจ. โปรเอ็น คอร์ป หรือ PROEN ประเดิมวันที่ 4 ม.ค. 2565 ถึง 11 ก.พ. 2565 …
*… พิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG รับรางวัล ASEAN Business Awards 2021 ประเภทธุรกิจพลังงานขนาดใหญ่ระดับอาเซียน (Priority Integration Sector : Energy) โดย ASEAN Business Awards 2021